2018. gada 25. aprīlī Rīkojums Nr. 185

Rīgā (prot. Nr. 21 26. §)

**Par valstij piederošo nekustamo īpašumu nodošanu Rojas novada pašvaldības īpašumā**

1. Saskaņā ar Publiskas personas mantas atsavināšanas likuma 5. panta pirmo daļu un likuma "Par valsts un pašvaldību dzīvojamo māju privatizāciju" 84. panta pirmo daļu atļaut Satiksmes ministrijai nodot bez atlīdzības Rojas novada pašvaldības īpašumā zemesgabalu (nekustamā īpašuma kadastra Nr. 8882 008 1127) – zemes vienību (zemes vienības kadastra apzīmējums 8882 008 1087) 0,2789 ha platībā – Ostas ielā 5, Rojā, Rojas novadā, lai risinātu jautājumu par zemesgabala nodošanu privatizācijai daudzdzīvokļu mājas (nekustamā īpašuma kadastra Nr. 8882 508 0030) Ostas ielā 5, Rojā, Rojas novadā, privatizēto objektu īpašniekiem.

2. Saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Satiksmes ministrijai nodot bez atlīdzības Rojas novada pašvaldības īpašumā šādus valstij piederošos nekustamos īpašumus:

2.1. nekustamo īpašumu (nekustamā īpašuma kadastra Nr. 8882 008 1143) – zemes vienību (zemes vienības kadastra apzīmējums 8882 008 1103) 0,0875 ha platībā – Selgas ielā 1R, Rojā, Rojas novadā, lai saskaņā ar likuma "Par pašvaldībām" 15. panta pirmās daļas 10. punktu to izmantotu pašvaldības autonomās funkcijas īstenošanai – saimnieciskās darbības sekmēšanai attiecīgajā administratīvajā teritorijā un bezdarba samazināšanai;

2.2. nekustamo īpašumu "Ostas skvērs" (nekustamā īpašuma kadastra Nr. 8882 008 1123) – zemes vienību (zemes vienības kadastra apzīmējums 8882 008 1083) 0,3548 ha platībā – Rojas novadā, lai saskaņā ar likuma "Par pašvaldībām" 15. panta pirmās daļas 2. punktu to izmantotu pašvaldības autonomās funkcijas īstenošanai – administratīvās teritorijas labiekārtošanai un sanitārās tīrības nodrošināšanai (skvēru un zaļo zonu ierīkošanai un uzturēšanai).

3. Rojas novada pašvaldībai šā rīkojuma 2. punktā minētos nekustamos īpašumus bez atlīdzības nodot valstij, ja tie vairs netiek izmantoti attiecīgi šā rīkojuma 2.1. un 2.2. apakšpunktā minētās funkcijas īstenošanai.

4. Rojas novada pašvaldībai, nostiprinot zemesgrāmatā īpašuma tiesības uz šā rīkojuma 2. punktā minētajiem nekustamajiem īpašumiem:

4.1. norādīt, ka īpašuma tiesības nostiprinātas uz laiku, kamēr Rojas novada pašvaldība nodrošina attiecīgi šā rīkojuma 2.1. un 2.2. apakšpunktā minētās funkcijas īstenošanu;

4.2. ierakstīt atzīmi par aizliegumu atsavināt nekustamos īpašumus un apgrūtināt tos ar hipotēku.

5. Šā rīkojuma 4.2. apakšpunktā minēto aizliegumu – apgrūtināt nekustamos īpašumus ar hipotēku – nepiemēro, ja nekustamie īpašumi tiek ieķīlāti par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents Māris Kučinskis

Satiksmes ministrs Uldis Augulis